# The Day of the Jackal (film)

| The Day of the Jackal |
| --- |
| Režija | Fred Zinnemann |
| Producent | John Woolf |
| Scenario | Kenneth Ross |
| Predložak | *The Day of the Jackal*; autor: Frederick Forsyth |
| Uloge | * Edward Fox
* Michel Lonsdale
 |
| Muzika | Georges Delerue |
| Fotografija | Jean Tournier |
| Montaža | Ralph Kemplen |
| Studio | * Warwick Films
* Universal Productions France
 |
| Distribucija | Universal Pictures |
| Premijera | 16. maja 1973 (1973-05-16) |
| Trajanje | 145 min. |
| Zemlja | * Ujedinjeno Kraljevstvo
* Francuska
 |
| Jezik | engleski francuski |
| Bruto prihod | $16,056.255 |

The Day of the Jackal (srpskohrvatski: *Dan Šakala*) je britansko-francuski triler film snimljen 1973. godine u režiji Freda Zinnemanna. Predstavlja adaptaciju istoimenog romana Fredericka Forsytha. Radnja počinje sa spektakuarnim, ali neuspješnim atentatom na francuskog predsjednika Charlesa De Gaullea 1962. godine, nakon čega radikalna francuska organizacija OAS odlučuje za novi pokušaj angažirati vrhunskog profesionalnog ubicu. Protagonist (koga tumači Edward Fox) je Englez sa nadimkom Šakal koji preuzima posao i inzistira na tome da ga izvede potpuno sam, te se za njega temeljito priprema i svoj plan nastoji sprovesti u djelo iako ga cjelokupni francuski policijsko-obavještajni aparat na čelu sa komesarom Lebelom (čiji lik tumači Michel Lonsdale) pokušava zaustaviti.

Slično kao i književni predložak, i *The Day of the Jackal* je doživio neočekivani, ali izuzetan uspjeh na kino-blagajnama, ali i kod velikog dijela kritičara. To je posebno upalo u oči zbog nedostatka najvećih i najglamuroznijih tadašnjih zvijezda među glumačkom postavom, kao i "suhog", asketskog i gotovo poludokumentarističkog stila kojim je Zinnemann paralelno pratio kako Šakal planira i priprema atentat, kao i reakcije francuskih vlasti koje se gotovo stalno nalaze korak iza njega. Zinnemann se hvalio zbog toga što je, usprkos svega, uspio stvoriti i održati izuzetnu napetost sve do spektakularne i dramatične završnice. Dio kritičara je, pak, uspjeh filma tumačio i time što je lik Šakala prikazan istovremeno kao prilično realistični i uvjerljivi profesionalni ubica, ali i kao svojeglavi individualac koji radi svog posla vješto razbija društvene konvencije, a sa kojim se mogla identificirati antiestablišmentski nastrojena mlađa publika. Edwardu Foxu je uloga Šakala bila najuspješnija i najpoznatija u cijeloj karijeri.

Godine 1997. je u Hollywoodu snimljen remake koji je potpuno promijenio mjesto i vrijeme radnje, odnosno likove. I Zinnemann i Forsyth su se nastojali maksimalno distancirati od tog projekta, pa mu je zbog toga ime promijenjeno u *The Jackal*.

## Uloge

* Edward Fox ... Šakal
* Michel Lonsdale ... Claude Lebel
* Terence Alexander ... Lloyd
* Michel Auclair ... Pukovnik Rolland
* Alan Badel ... Ministar
* Tony Britton ... Inspektor Thomas
* Denis Carey ... Casson
* Adrien Cayla-Legrand ... Predsjednik Charles de Gaulle
* Cyril Cusack ... Oružar
* Maurice Denham ... General Colbert
* Vernon Dobtcheff ... Ispitivač
* Jacques François ... Pascal
* Olga Georges-Picot ... Denise
* Raymond Gérôme ... Flavigny
* Barrie Ingham ... St. Clair
* Derek Jacobi ... Caron
* Jean Martin ... Wolenski
* Ronald Pickup ... the Forger
* Eric Porter ... puk. Rodin
* Anton Rodgers ... Bernard
* Delphine Seyrig ... Colette de Montpellier
* Donald Sinden ... Mallinson
* Jean Sorel ... Jean Bastien-Thiry
* David Swift ... Montclair
* Timothy West ... Berthier
* Philippe Léotard ... Žandar
* Edward Hardwicke ... Charles Calthrop (van špice)
* David Kernan ... Per Lundquist (van špice)

## Izvori

## Vanjske veze

* *The Day of the Jackal* na sajtu IMDb
* *The Day of the Jackal* na filmskoj bazi podataka TCM
* *The Day of the Jackal* na Rotten Tomatoes-u (`en`)